Oznámenie Komisie - Regióny pre ekonomickú zmenu {SEK(2006) 1432} /* KOM/2006/0675 v konečnom znení */





SK Brusel, 8.11.2006 KOM(2006) 675 v konečnom znení OZNÁMENIE KOMISIE REGIÓNY PRE EKONOMICKÚ ZMENU {SEK(2006) 1432} OZNÁMENIE KOMISIE REGIÓNY PRE EKONOMICKÚ ZMENU . „Pokrok smerom k hospodárskej reforme je na ceste, Európa je v pohybe. Ak môžeme zdvojnásobiť našu energiu, obnovená Lisabonská stratégia sa bude považovať za skutočný zvrat na ceste k rastu a zamestnanosti v Európe. Je čas zvýšiť rýchlosť.José-Manuel Durão Barroso25. január 2006 | „Európska rada víta oznámenie Komisie „Čas zvýšiť rýchlosť“. Vyzýva Radu, Komisiu a členské štáty, aby zorganizovali praktickú výmenu skúseností.“ Európska rada24. marec 2006 | Zhrnutie Počas rokov 2007 až 2013 Komisia v partnerstve s členskými štátmi plánuje zamerať dva existujúce nástroje európskej regionálnej politiky – medziregionálnu spoluprácu a program mestského rozvoja – na osvedčené postupy v rámci hospodárskej modernizácie a zvýšenej konkurencieschopnosti. Táto nová iniciatíva sa bude nazývať Regióny pre ekonomickú zmenu a bude ďalej zlepšovať prispievanie európskej kohéznej politiky k dosahovaniu cieľov obnovenej lisabonskej agendy. Celkový rozpočet bude 375 miliónov EUR. V rámci tejto novej iniciatívy bude medziregionálna spolupráca a program mestského rozvoja naďalej fungovať ako v súčasnosti. Siete dobrovoľníkov zúčastnených členských štátov, regiónov a miest vyberú témy v oblasti rozvoja, ktoré ich zaujímajú, a budú ich rozvíjať prostredníctvom spoločných sietí spolufinancovaných Európskym fond pre regionálny rozvoj (EFRR); zúčastnené členské štáty, regióny a mestá budú naďalej zohrávať vedúcu úlohu pri animácii a práci siete. Novým prvkom na obdobie rokov 2007 – 2013 bude, že Komisia ponúkne sieťam viaceré témy zamerané na hospodársku modernizáciu a obnovenú lisabonskú agendu. Keď sa členské štáty, regióny alebo mestá rozhodnú pre tieto témy, budú môcť užšie spolupracovať s Komisiou. Druhou hlavnou novinkou bude umiestniť rýchly výber do stredobodu iniciatívy Regióny pre ekonomickú zmenu. Tým dostane Komisia príležitosť zohrávať vedúcu úlohu pri testovaní vybraných nápadov, pokiaľ ide o ich rýchle rozšírenie prostredníctvom programov európskej regionálnej politiky za pomoci EFRR, „hlavných“ programov. Siete dobrovoľníkov sa vytvoria v rámci vybraných tém a Komisia ich podporí a porovná výsledky. Týmto bude mať Komisia testovací základ pre hospodársku modernizáciu v rámci stanovených tém. Témy budú vybrané a programy animované koordinovaným úsilím útvarov Komisie. Cieľom ďalších dvoch noviniek bude zlepšiť komunikáciu a zverejňovanie výsledkov osvedčených postupov, najmä v súvislosti s projektmi, ktoré zreteľne prispievajú k agende zamestnanosti a rastu Únie. Prvou novinkou bude predstaviť výročnú konferenciu Regióny pre ekonomickú zmenu, so súvisiacou internetovou stránkou a publikáciami, ktorá sa bude konať v rovnakom čase ako jarné zasadnutie Európskej rady – začiatok v marci 2007. Druhou novinkou bude zaviesť výročné ceny pre najlepšie projekty v rôznych kategóriách hospodárskej modernizácie. Ďalej sa navrhuje, aby sa iniciatíva Regióny pre ekonomickú zmenu, ak je to vhodné, predložila Európskej rade vo výročných správach Komisie o pokroku týkajúcich sa obnovenej lisabonskej agendy. Útvary Komisie, členské štáty, regióny a mestá budú spolupracovať na zabezpečení najširšej podpory pre Regióny pre ekonomickú zmenu a jej rýchly výber. Plánuje sa, že prvé tematické siete budú fungovať na konci roka 2006. Úvod 1. Európska kohézna politika vo svojom úsilí povzbudiť rast a vytvoriť viaceré a lepšie pracovné miesta reaguje na výzvu predloženú predsedom Barrosom v januári 2006 s cieľom „zvýšiť rýchlosť“ v jej. Počas deviatich mesiacov, ktoré uplynuli od jeho výzvy, aby Únia zdvojnásobila svoje úsilie na uskutočnenie hospodárskej modernizácie, členské štáty, regióny a mestá úzko spolupracujúce s Komisiou začali intenzívne prípravy určené pre nové rozvojové programy až do roku 2013. Programy dostanú 350 miliárd EUR z pomoci Spoločenstva a pritiahnu ďalšie investície vo výške 150 miliárd EUR zo štátnych verejných a súkromných zdrojov prostredníctvom spolufinancovania. Komisia ich prijme v prvej polovici roka 2007. 2. V týchto programoch sa bude kulminovať viacero krokov, ktoré Komisia už prijala na to, aby sa touto investíciou vo výške 500 miliárd EUR pozornosť Únie sústredila na hospodársku modernizáciu a zlepšenie konkurencieschopnosti. · KKomisia vytvorila úzke prepojenie medzi regulačným rámcom európskej kohéznej politiky a obnovenou lisabonskou agendou, ktoré Európska rada podporila, čím sa vytvorilo zreteľné prepojenie medzi regionálnou hospodárskou konvergenciou a hospodárskou modernizáciou. · Predložila myšlienku kvantitatívnych cieľov na pomoc členským štátom a ich regiónom s cieľom sústrediť využívanie finančných zdrojov kohéznej politiky z Európskeho fondu pre regionálny rozvoj (EFRR), Európskeho sociálneho fondu (ESF) a Kohézneho fondu na modernizáciu investícií. Táto koncentrácia sa dosiahne „vyčlenením“ 60 percent investičného úsilia na modernizáciu v najzaostalejších regiónoch v rokoch 2007 až 2013. Pre všetky ostatné regióny bude cieľom „vyčlenenia“ 75 percent. Cieľ 60 percent je pre členské štáty EÚ-10 dobrovoľný a viaceré sa rozhodli ho dodržiavať. · Rada prijala strategické usmernenia Spoločenstva o kohézii, ktoré sa zameriavajú na tri ciele modernizácie, a podrobné usmernenia týkajúce sa investícií do mestského rozvoja. Členské štáty, regióny a mestá sa riadia každým z týchto rozhodnutí Komisie s cieľom vyhľadávať tieto investície vo svojich ekonomických konvergenčných programoch, ktoré prinesú maximálnu výhodu pre hospodársku modernizáciu a zvýšenú konkurencieschopnosť. Pomáhajú európskej kohéznej politike zvýšiť rýchlosť. Je možné dosiahnuť viac. Iniciatíva Regióny pre ekonomickú zmenu a jej rýchly výber 3. Regionálna konvergencia, konkurencieschopnosť a programy pre zamestnanosť, ktoré vyčleňujú finančné zdroje európskej kohéznej politiky z EFRR a ESF, sú riadené decentrálnym spôsobom v plnom súlade so zásadou subsidiarity. Investície na využívanie spolufinancovania ERFF a ESF v rokoch 2007 – 2013 vyberú vo väčšine prípadov členské štáty, regióny a mestá. Iniciatíva Regióny pre ekonomickú zmenu je určená na zisťovanie osvedčených postupov v oblasti hospodárskej modernizácie, najmä v súvislosti s projektmi, ktoré zreteľne prispievajú k agende rastu a zamestnanosti Únie, a na ich rozširovanie do všetkých regiónov s cieľom pomôcť stimulovať ich regionálny rast a znižovať hospodárske rozdiely. Z tohto dôvodu bude zohrávať dôležitú úlohu pri implementácii strategických usmernení Spoločenstva pre kohéziu, ktorými sa zdôrazňuje, aké dôležité je rozdeliť rozvojové stratégie na vnútroštátnu, regionálnu a miestnu úroveň, a pre vytváranie sietí s cieľom zabezpečiť predovšetkým prenos nápadov do hlavných národných a regionálnych kohéznych programov [1]. Bude to mimoriadne dôležité pre tie členské štáty a regióny, ktoré sú najďalej od priemeru Únie. Iniciatíva Regióny pre ekonomickú zmenu zameria dva existujúce nástroje európskej kohéznej politiky – program medziregionálnej spolupráce a program mestského rozvoja – na témy hospodárskeho rozvoja, ktoré stanovila Komisia a ktoré sú v súlade so strategickými usmerneniami Spoločenstva pre kohéziu. Fungovať bude v rámci nového cieľa európskej územnej spolupráce [2]. Dva nástroje budú mať v rokoch 2007 – 2013 rozpočet spolu 375 miliárd EUR. 4. Iniciatívou Regióny pre ekonomickú zmenu sa zavedie viacero noviniek. · Regióny a mestá budú mať naďalej príležitosť vytvoriť a riadiť svoje vlastné siete, ale takisto sa od nich bude žiadať, aby v rámci vybraných tém prepojili politiky Únie s agendou modernizácie. Koordinovaným úsilím svojich útvarov a v spolupráci s členskými štátmi Komisia stanoví témy, ktoré sa majú realizovať [pozri odseky 14 až 16 a pracovný dokument útvarov Komisie, SEK(2006) 1432]. · Novým rýchlym výberom sa poskytne rýchly testovací základ pre politiky navrhnuté komisármi a ich útvarmi. V rámci tohto výberu bude Komisia hnacím motorom pri vytváraní siete dobrovoľníckych regiónov a miest a pri podporovaní programov (pozri odseky 7 a 8). · Medzi tematickým rozvojom a hlavnými programami európskej regionálnej politiky sa vytvorí „obojsmerný most“. Týmto „obojsmerným mostom“ sa projekty testované v rámci rozpočtu 375 miliárd EUR pre nástroje iniciatívy Regióny pre ekonomickú zmenu rýchlo rozšíria do hlavných programov (pozri odseky 9 a 10). – Regióny alebo mestá, ktoré už vytvorili projekty buď jednotlivo, alebo spoločne s ostatnými, čo sa ukázalo byť osvedčeným postupom, budú mať príležitosť predložiť v rýchlom výbere svoje skúsenosti, aby sa dali rýchlo a vo veľkom zverejniť. – Od regiónov a miest, ktoré sú účastníkmi iniciatívy Regióny pre ekonomickú zmenu, sa bude vyžadovať, aby aktívne zavádzali osvedčené postupy do hlavných programov. Dosiahnuť by to mohli zavedením priority Regióny pre ekonomickú zmenu (v programoch ERFF) alebo osobitného ustanovenia do svojich hlavných programov. Takýto záväzok bude potrebný v prípade účasti na rýchlom výbere. · V iniciatíve Regióny pre ekonomickú zmenu bude zahrnuté lepšie a dynamickejšie komunikačné úsilie s cieľom rýchlo rozšíriť osvedčené postupy vo všetkých regiónoch a mestách Únie vrátane zavedenia výročných cien za regionálnu inováciu pre projekty, ktoré prinesú kvalitné výsledky v oblasti hospodárskej modernizácie (pozri odseky 11 až 13). 5. Týmito novinkami sa zabezpečí, aby iniciatíva Regióny pre ekonomickú zmenu poskytla Únii nový nástroj, s ktorým sa urýchli hospodárska modernizácia a zlepší sa konkurencieschopnosť, so zrejmou úlohou pre Komisiu v rámci rýchleho výberu. Pre regióny a mestá sa zabezpečí príležitosť pracovať na špecifických témach zameraných na hospodársku modernizáciu. Ďalej sa bude stimulovať pokrokové myslenie pri implementácii programov za pomoci európskej regionálnej politiky prostredníctvom EFRR a zabezpečí sa stabilné zlepšenie pri ich prispievaní k cieľom modernizácie. 6. Iniciatíva Regióny pre ekonomickú zmenu sa bude ľahko realizovať a nezavedie žiadnu novú byrokraciu, keďže bude fungovať prostredníctvom existujúcich nástrojov medziregionálnej spolupráce a programov mestského rozvoja. Bude plne dodržiavať zásady subsidiarity a decentralizácie. Iniciatívou Regióny pre ekonomickú zmenu sa tak doplnia rozhodnutia a kroky prijaté Komisiou a Radou. 7. Okrem zabezpečenia spolufinancovania pre programy Regióny pre ekonomickú zmenu prostredníctvom cieľa európskej územnej spolupráce v rámci európskej kohéznej politiky, na vytváranie sietí v rámci rýchleho výberu Komisia zabezpečí odbornú podporu a, ak to bude potrebné, administratívnu pomoc. Spolufinancovanie osvedčených nápadov môžu prevziať programy európskej regionálnej politiky podporovanej ERFF a finančné zdroje možno takisto získať zo systémov prevádzkovaných Európskou investičnou bankou pre výstavbu a rozvoj. Iniciatíva technickej pomoci JASPERS môže takisto zohrávať úlohu pri realizácii projektov. 8. Rýchly výber bude súčasťou iniciatívy Regióny pre ekonomickú zmenu. Rýchly výber bude podobne ako zvyšok iniciatívy dobrovoľný pre regióny a mestá, ale dôležitý rozdiel bude, že hnacím motorom bude Komisia a nie regióny a mestá. Komisia stanoví témy, ktoré sa majú realizovať v spolupráci s členskými štátmi; pozve zainteresované regióny a mestá, aby sa stali súčasťou sietí, ktoré danú tému realizujú; spolu s riadiacimi orgánmi podporí tematické siete; a porovná výsledky. Okrem toho bude sieťam v rámci rýchleho výberu poskytnutá expertíza na rozvoj akčných plánov a metódy na hodnotenie osvedčených postupov. Podobne ako zvyšok iniciatívy Regióny pre ekonomickú zmenu bude rýchly výber fungovať prostredníctvom existujúcich mechanizmov pre medziregionálnu spoluprácu a mestský rozvoj. „Obojsmerný“ most 9. Skúsenosti dokazujú potrebu vytvoriť pevné prepojenie medzi pilotnými systémami, ktoré vytvárajú nové nápady, a programami európskej regionálnej politiky podporovanej EFRR, ktoré uskutočňujú prevažnú časť rozpočtu politiky. Rozhodujúce budú pre rýchle a všeobecné zverejnenie a implementáciu nových nápadov. Iniciatívou Regióny pre ekonomickú zmenu, najmä v rámci rýchleho výberu, sa zavedú opatrenia, ktorými sa umožní obojstranná výmena. Táto iniciatíva bude takisto založená na skúsenosti iniciatívy Spoločenstva EQUAL, ktorá výrazne prispieva k rozšíreniu osvedčených postupov v oblastiach činnosti spolufinancovanej ESF. Po prvé, regióny, ktoré vytvorili nápady, ktoré sa osvedčili ako príklady osvedčených postupov, buď v ich programoch európskej regionálnej politiky podporovanej EFRR, alebo v programoch EÚ, prípadne v ich vlastných národných alebo regionálnych systémoch, budú mať šancu v rámci iniciatívy Regióny pre ekonomickú zmenu predložiť ich na zhodnotenie a zverejniť ich v celej Únii. Po druhé, od členských štátov, regiónov a miest, ktoré sú účastníkmi sietí Regióny pre ekonomickú zmenu, sa bude vyžadovať, aby preukázali, že vytvárajú most medzi ich prácou v rámci sietí Regióny pre ekonomickú zmenu a ich hlavnými programami. Cieľom toho je zabezpečiť rýchle rozšírenie nápadov medzi hlavnými programami spustenými na základe iniciatívy a tento most bude základom pre regióny zúčastňujúce sa sietí v rámci rýchleho výberu. 10. Týmto „mostom“ medzi dvoma druhmi regionálneho rozvoja by sa mohli zabezpečiť rôzne ľahko splniteľné požiadavky, napríklad prostredníctvom začlenenia priority Regióny pre ekonomickú zmenu (v programoch EFRR) alebo osobitného záväzku v hlavných programoch regiónov a miest zúčastňujúcich sa iniciatívy, čím sa zabezpečí, aby ich programy mali priestor na uskutočnenie nových nápadov. Lepšie komunikačné úsilie 11. Efektívna komunikácia bude kľúčovou časťou Iniciatívy Regióny pre ekonomickú zmenu. Zabezpečí rýchle rozšírenie nápadov, výsledkov a podrobných údajov o projektoch osvedčených postupov. Jej základom bude koordinované úsilie informačných jednotiek zúčastnených útvarov Komisie pri organizácii seminárov, publikácií a ostatných komunikačných nástrojov 12. Kľúčovým prvkom bude konferencia Regióny pre ekonomickú zmenu, ktorá sa uskutoční každý rok a v rovnakom čase ako jarné zasadnutie Európskej rady. Týmto sa názorne dokáže prispievanie politík Spoločenstva k hospodárskej modernizácii a plneniu lisabonských cieľov. Prvá výročná konferencia sa bude konať v marci 2007. Konferenciou v marci 2007 sa „spustí“ nová internetová stránka na výmenu osvedčených postupov. Pri jej spustení bude internetová stránka obsahovať podrobné údaje o 50 projektoch v kľúčových oblastiach výskumu, technickej inovácie; informačnej spoločnosti; trvalo udržateľného hospodárskeho rozvoja; a finančného inžinierstva. Získajú sa zo skúseností prebiehajúcich programov. Do konca roka 2007 sa počet projektov zvýši minimálne na 150. Každý rok na konferencii Regióny pre ekonomickú zmenu Komisia vydá zväzok podrobne opisujúci osvedčené projekty, ktoré boli získané z rôznych zdrojov zahrnutých v iniciatíve. 13. Súčasťou komunikačnej politiky Regióny pre ekonomickú zmenu bude udeliť výročné ceny za inováciu pre najlepšie projekty v oblasti vybraných tém prepojených s hospodárskou modernizáciou. Týmito oceneniami sa zlepšia informácie o osvedčených postupoch, povzbudí sa výmena skúseností a zabezpečí sa zviditeľnenie pokrokového myslenia. Tieto ocenenia sa budú udeľovať každý rok na jarnej konferencii Regióny pre ekonomickú zmenu. Podrobné údaje o prvom udeľovaní cien budú uverejnené na konferencii v marci 2007. Iniciatíva Regióny pre ekonomickú zmenu a jej rýchly výber: zhrnutie V nasledujúcej tabuľke sú zhrnuté charakteristiky iniciatívy Regióny pre ekonomickú zmenu, pričom sa venuje osobitná pozornosť jej rýchlemu výberu: | Regióny pre ekonomickú zmenu | Rýchly výber | Siete na realizáciu hospodárskej modernizácie a konkurencieschopnosti | Áno | Áno | Hnací motor pri budovaní sietí | Región alebo mesto | Komisia | Vedúci aktér pri vytváraní siete | Región alebo mesto | Región alebo mesto | Podpora európskej regionálnej politiky pre program na vytváranie siete | Áno | Áno | Ďalšia podpora Komisie v oblasti expertízy a administratívy | Nie | Áno | Hodnotenie výsledkov | Regióny a mestá | Komisia, regióny a mestá | Záväzok aktívne zaviesť osvedčené postupy do hlavných programov | Vhodné | Potrebné | Účasť programových manažérov na sieťach | Vhodné | Potrebné | Účasť na výročnom udeľovaní cien Regióny pre ekonomickú zmenu | Áno | Áno | Rýchle zverejňovanie výsledkov | Vhodné | Potrebné | Témy na modernizáciu 14. V novom regulačnom rámci pre európsku kohéznu politiku na roky 2007 – 2013 sú v preklenovacom cieli hospodárskej modernizácie stanovené strategické usmernenia zamerané na investíciu členských štátov a regiónov. Týmto rámcom sa členské štáty a regióny vyzývajú na zväčšenie konvergenčného vplyvu svojich investícií sústredením sa, pokiaľ je to potrebné, na témy uvedené v usmerneniach. Členské štáty a regióny si vyberú rôzne témy podľa svojej príslušnej hospodárskej sily. Toto sústredenie posilnia ciele určené na „vyčlenenie“. 15. Strategické usmernenia ponúkajú členským štátom a regiónom rozsah tém, v rámci ktorých môžu budovať svoje programy hospodárskeho rozvoja. Tri tematické rady usmernení a prierezový územný rozmer možno zhrnúť nasledovne: · zlepšenie atraktívnosti členských štátov, regiónov a miest zlepšovaním dostupnosti, zabezpečovaním primeranej kvality a úrovne služieb, ako aj zachovávaním ich environmentálneho potenciálu. · podporovanie inovácie, podnikania a rastu znalostnej ekonomiky prostredníctvom výskumných a inovačných kapacít vrátane ekologickej inovácie, nových informačných a komunikačných technológií. · vytvorenie viacerých a lepších pracovných miest získavaním väčšieho počtu ľudí pre pracovný pomer alebo podnikateľskú činnosť, zlepšovanie prispôsobivosti pracovníkov a podnikov a zvyšovanie investícií do ľudského kapitálu. · dosiahnutie celkového vysokého potenciálu rastu a rovnomerného regionálneho rozvoja venujúc osobitnú pozornosť špecifickým zemepisným okolnostiam. Tieto usmernenia sú podobné ako oblasti pre prioritnú akciu uvedenú na zasadnutí Európskej rady v marci 2006: viac investovania do znalostí a inovácií; rozvíjanie podnikateľského potenciálu, najmä SMP; a zvyšovanie pracovných príležitostí pre prioritné kategórie. Európska rada takisto venovala pozornosť dôležitým investíciám v oblasti energetiky. Všeobecnou zásadou je, že touto iniciatívou sa bude prispievať k prierezovým zásadám kohéznej politiky v oblasti podporovania rodovej rovnosti, znižovania nespôsobilostí a podporovania trvalo udržateľného rozvoja. 16. Jednotlivé útvary Komisie už vykonali značnú prácu s cieľom stanoviť témy, ktoré sa majú uskutočniť v rámci iniciatívy Regióny pre ekonomickú zmenu Tieto témy sú podrobnejšie opísané v pracovnom dokumente útvarov Komisie, SEK(2006) 1432. Spolupráca medzi útvarmi Komisie, ktorá viedla k stanoveniu tém, bude pokračovať prostredníctvom implementácie iniciatívy Regióny pre ekonomickú zmenu, najmä v rámci jej rýchleho výberu. Vedúce postavenie Komisie v rôznych tematických sieťach v rámci rýchleho výberu sa rozdelí medzi jednotlivé útvary Komisie. Cieľom je zachovať úzke prepojenie medzi politikami Spoločenstva a tematickými sieťami, a tým poskytnúť jednotlivým politikám šancu presadiť dôležité myšlienky, ktoré ich spájajú s hospodárskou modernizáciou. Ďalšie kroky 17. Útvary Komisie, členské štáty, regióny a mestá budú spolupracovať na zabezpečení najširšej podpory pre iniciatívu Regióny pre ekonomickú zmenu a jej rýchly výber. Fínske predsedníctvo uzavrie diskusie na neformálnom stretnutí ministrov regionálnej politiky, ktoré sa uskutoční 21. novembra v Bruseli, na ktorom požiada členské štáty o schválenie prehodnotenia existujúcich nástrojov spolu s cieľmi a témami, ktoré Komisia vybrala. Útvary Komisie už pokročili v organizácii rýchleho výberu a plánuje sa, že prvé tematické siete budú fungovať do konca roka 2006. . [1] KOM (2006) 386 konečné znenie. Návrh rozhodnutia Rady o strategických usmerneniach Spoločenstva pre kohéziu, odôvodnenie 13. [2] Právny základ zabezpečuje článok 7 ods. 3 nariadenia Rady č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999. Pre ďalšie podrobné údaje týkajúce sa implementácie ustanovení pozri nariadenie EFRR 1080/2006 z 5. júla 2006. --------------------------------------------------